ปิกอัพ ซิ่งพายุ ชนวินาศ
ปีนฟุตปาทกวาดเรียบร้านอาหาร,อุบัติเหตุระทึก ปิกอัพซิ่งแข่งพายุเสียหลักหลุดโค้งปีนฟุตปาทพุ่งชนร้านขายอาหารริมทางพังพินาศ กวาดร่างผู้คนเคราะห์ร้ายกระเด็นกระดอนได้รับบาดเจ็บ 6 ราย ข้าวของกระจุยกระจายเกลื่อน ก่อนเสยเสาไฟฟ้าสิ้นฤทธิ์ โชเฟอร์กับคนที่นั่งมาในรถอาศัยช่วงชุลมุนทิ้งรถเผ่นหนี มีร้านค้าพังเสียหาย 5 ร้านและรถ จยย.อีก 7 คัน โชคดีขณะเกิดเหตุดึกมากแล้วมีคนนั่งกินอาหารน้อยไม่เช่นนั้นอาจมีคนเสียชีวิต,ปิกอัพซิ่งเสียหลักปีนฟุตปาทพุ่งชนร้านขายอาหารริมทางพังพินาศมีผู้ได้รับบาดเจ็บจำนวนมากเปิดเผยเมื่อเวลา 02.00 น. วันที่ 3 พ.ค. ร.ต.ท.จารึก โพธิ์ทอง พงส.สภ.บางปะกง จ.ฉะเชิงเทรา ได้รับแจ้งว่ามีอุบัติเหตุรถปิกอัพเสียหลักพุ่งชนรถเข็นขายอาหารริมทาง และรถ จยย.เสียหายจำนวนมาก มีผู้ได้รับบาดเจ็บหลายราย บริเวณหน้าหมู่บ้านบูรพาซิตี้ ถนนจรัญญานนท์ หมู่ 14 ต.บางวัว อ.บางปะกง นำกำลังตำรวจพร้อมประสานหน่วยกู้ภัยฉะเชิงเทราไปตรวจสอบที่เกิดเหตุพบผู้ได้รับบาดเจ็บนอนกระจัดกระจายอยู่บนฟุตปาท โดยมีโต๊ะเก้าอี้และอุปกรณ์รถเข็นขายอาหารกระจัดกระจายเกลื่อน เจ้าหน้าที่หน่วยกู้ภัยฉะเชิงเทราปฐมพยาบาลเบื้องต้นก่อนลำเลียงผู้ได้รับบาดเจ็บ 6 ราย นำส่ง รพ.โรงพยาบาลจุฬารัตน์ 11 ประกอบด้วย นายอำนาจ พรรณรินทร์ อายุ 40 ปี เจ้าของรถเข็นขายกวยจั๊บ น.ส.ธัญญารัตน์ ศรสำเร็จ อายุ 18 ปี แฟนสาว นายศิวเนตร รักษาศรี อายุ 28 ปี ลูกน้อง นายฐิติพงษ์ อินเลิศ อายุ 19 ปี ลูกค้านั่งอยู่ในร้าน นายทศทัศน์ จุลลวาทีเลิศ อายุ 19 ปี และนายเพทาย บุญขุนยัง อายุ 26 ปี ทั้งคู่จอดรถ จยย.อยู่หน้าร้าน,ห่างไปเล็กน้อยพบรถปิกอัพโตโยต้า สีบรอนซ์ทอง ทะเบียน บธ 2853 เชียงราย สภาพพังยับ ชนอัดติดเสาไฟฟ้าและรถเข็นขายก๋วยเตี๋ยวเป็ด ส่วนคนขับกับคนนั่งมาในรถเป็นชายทั้งคู่ หลังเกิดเหตุทิ้งรถวิ่งหลบหนีเข้าไปในซอยข้างเคียง ตรวจสอบเอกสารผู้ครอบครองรถชื่อนายกล้าหาญ รื่นเริง อายุ 38 ปี อยู่บ้านเลขที่ 110/2 หมู่ 11 ต.หัวฝาย อ.สูงเม่น จ.แพร่ ตำรวจจะได้ติดตามตัวมาสอบปากคำและติดตามตัวคนขับรถมาดำเนินคดี โดยเหตุการณ์ดังกล่าวมีรถ จยย.ที่จอดอยู่ริมถนนถูกชนพังเสียหาย 7 คัน รถเข็นขายอาหาร ร้านเลี่ยมพระ และร้านสะดวกซื้อ พังเสียหาย 5 ร้าน หนักสุดเป็นรถเข็นขายกวยจั๊บของนายอำนาจ หนึ่งในผู้ได้รับบาดเจ็บ,สอบสวนนายอำนาจให้การว่า ขณะยืนลวกเส้นกวยจั๊บให้ลูกค้าอยู่กับแฟนสาวและลูกน้อง เห็นรถปิกอัพคันดังกล่าวขับออกจากหมู่บ้านบูรพาซิตี้ด้วยความเร็วสูงมุ่งหน้าไปทางท่าสะอ้าน ผ่านไปไม่ถึง 1 นาทีก็เลี้ยวกลับมุ่งหน้ามาทางตลาดบางวัวด้วยความเร็ว ก่อนถึงหน้าร้านเป็นทางโค้ง รถเกิดเสียหลักส่ายไปมาแล้วปีนฟุตปาทขึ้นมาพุ่งเข้าชนหน้าร้านอย่างจัง ทำให้ตน แฟนสาว ลูกน้อง และลูกค้าที่นั่งกินอยู่ที่โต๊ะกระเด็นไปคนละทิศทาง ส่วนชาย 2 คน ที่จอดรถ จยย.อยู่หน้าร้านก็ถูกรถ จยย.ที่รถปิกอัพชนกระแทกจนกระเด็นไปกลางถนน ก่อนที่รถปิกอัพจะพุ่งชนร้านค้าริมทางอีกหลายร้านแล้วไปชนเสาไฟฟ้าสิ้นฤทธิ์ หลังเกิดเหตุชายคนขับกับชายที่นั่งมาในรถได้รับบาดเจ็บเล็กน้อย อาศัยช่วงชุลมุนหลบหนีไป,นายอำนาจเผยด้วยว่า โชคดีที่เหตุเกิดหลังเที่ยงคืน เพราะปกติจะมีคนมานั่งกินตามร้านริมฟุตปาทจำนวนมาก ขณะเกิดเหตุเป็นช่วงที่ใกล้จะเก็บร้านแล้วจึงเหลือคนน้อย ไม่เช่นนั้นอาจมีคนเสียชีวิต นอกจากนี้ รถปิกอัพยังชนถังแก๊ส 3 ถังที่อยู่ในร้านจนกระเด็นแตก 1 ถัง มีแก๊สรั่วฟุ้งไปทั่วบริเวณ แต่โชคดีที่ไม่เกิดระเบิดขึ้น
อุบัติเหตุระทึก ปิกอัพซิ่งแข่งพายุเสียหลักหลุดโค้งปีนฟุตปาทพุ่งชนร้านขายอาหารริมทางพังพินาศ กวาดร่างผู้คนเคราะห์ร้ายกระเด็นกระดอนได้รับบาดเจ็บ 6 ราย
ข่าวหน้า1,อุบัติเหตุ,ชนร้านค้า,ฉะเชิงเทรา,กระบะปีนฟุตปาท,บางปะกง,ข่าว,ไทยรัฐออนไลน์,ข่าวภูมิภาค